KIRJALLINEN KYSYMYS E-3544/01

esittäjä(t): Cristiana Muscardini (UEN) neuvostolle

(8. tammikuuta 2002)

Aihe: Islamilaisen fundamentalistijärjestön organisaatio Somaliassa

Olen saanut Puntlandin autonomisen alueen sisäisistä lähteistä luettelon henkilöistä, joiden katsotaan kuuluvan Al-Ittahadin ja Al-Islahin fundamentalistiin järjestöihin, joita Yhdysvaltain ja muiden länsimaiden hallitukset pitävät terroristijärjestöinä. Luettelon perusteella voisi olettaa, että näillä järjestöillä on yhteys Somalian siirtymäajan hallitukseen.

Kyseinen asiakirja, al-Barakaat-nimisen rahoitusalan yhtiön tilien jäädyttämisten lisäksi, on selvä osoitus siitä, että on tarpeen selvittää Somalian tilanne ja siirtymäajan hallituksen mahdolliset yhteydet sekä islamilaisen fundamentalistien ääriryhmien yhteydet Somaliassa.

Toimielimet eivät ole vielä antaneet asiaa koskevaa vastaustaan, mutta kansainvälisestä lehdistöstä saamieni tietojen mukaan esittämieni asioiden vakavuus ja paikkansapitävyys on vahvistettavissa. Tiedotusvälineet kaikkialla maailmassa vahvistavat myös, että Somalia olisi jatkossa seuraava terrorismin torjunnan kohde.

- Voiko neuvosto tarkistaa jäsenvaltioiden turvallisuuspalvelujen kautta asiakirjan sisällön oikeellisuuden ja antaa vastauksen sekä minulle että suurelle yleisölle mahdollisimman pian?

- Onko neuvosto jo asiasta tietoinen? Jos on, mitä toimia se on jo toteuttanut?

- Ovatko hallitukset, jotka ovat sitoutuneet terrorismin torjuntaan Afganistanissa, ymmärtäneet, miten vaarallinen tilanne Somaliassa on?

- Tutkitaanko parhaillaan mahdollisuutta puuttua asiaan Somalian opposition tukemiseksi nykyistä hallitusta vastaan, sillä tämä oppositio on jo pitkään taistellut terrorismia vastaan omassa maassaan ja taistelee kansallisen yhtenäisyyshallituksen puolesta liittovaltion luomiseksi?

Vastaus

(13. toukokuuta 2002)

Neuvosto ei voi vastata kysymyksiin, jotka liittyvät asiakirjaan, johon arvoisa parlamentin jäsen viittaa, koska neuvostolla ei ole hallussaan kyseistä asiakirjaa.

Neuvosto arvioi parhaillaan erityisesti EU:n lähetystöjen päälliköiden raporttien pohjalta kolmansien maiden, myös Somalian, sitoutumista ja yhteistyötä terrorismin torjunnan alalla.

EU on esittänyt Somaliaa ja sen nykyistä hallitusta koskevan kantansa 25. elokuuta 2000, 8. syyskuuta 2001 ja 10. elokuuta 2001 antamissaan julkilausumissa. Näissä julkilausumissa EU kehotti Somalimaan ja Puntlandin viranomaisia luomaan rakentavat suhteet Artan prosessiin perustuviin instituutioihin ja se rohkaisi tulevaa siirtymäkauden hallitusta käynnistämään mahdollisimman pian rakentavan vuoropuhelun kyseisten viranomaisten kanssa kansallisen yhtenäisyyden aikaansaamiseksi rauhan ja vakaudessa jo saavutetun edistyksen pohjalta.

Tämän kannan mukaisesti EU antoi Khartumissa 11. tammikuuta 2002 pidetyn yhdeksännen IGAD:n (Intergovernmental Authority on Development) huippukokouksen yhteydessä 1. helmikuuta 2002 päivätyn julkilausuman, jossa se ilmaisi tyytyväisyytensä Somalian hyväksymään päätöslauselmaan ja sen sisältämiin suosituksiin. Erityisesti EU suhtautuu myönteisesti IGAD:n suositukseen, jossa kehotetaan kansallista siirtymähallitusta ja kaikkia muita osapuolia sitoutumaan terrorismin torjuntaan sen kaikissa muodoissa, sekä IGAD:n kehotuksiin kolmen etulinjan valtion (Kenian, Etiopian ja Djiboutin) välisestä yhteistyöstä. Tämä antaa toivoa sille, että rauhan ja kansallisen sovinnon prosessi saa uutta pontta. Lisäksi EU kehotti kaikkia osapuolia unohtamaan erimielisyytensä ja osallistumaan IGAD:n avulla käytävään vuoropuheluun ilman ennakkoehtoja ja aidolla päättäväisyydellä laajentaa kansallista sovitteluprosessia ja saattaa se päätökseen. EU korostaa olevansa valmis tarkastelemaan tapoja ja keinoja tukea IGAD:n pyrkimyksiä.